Broj: 711-I-15-P-151-20/21-15-8

Zagreb, 18. prosinca 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnice Sanje Mrzljak Jovanić,** **zamjenice** **gradonačelnika Grada Slatine,** pokrenutom Odlukom Povjerenstva broj: 711-I-1631-P-151/20-08-08 od 9. listopada 2020.g., na 108. sjednici, održanoj 18. prosinca 2020.g., donosi sljedeću

**O D L U K U**

**I. Propustom pravodobnog obavještavanja Povjerenstva o stupanju Grada Slatine u poslovne odnose sa zajedničkim obrtom CALCO, u kojem je u vrijeme stupanja u poslovne odnose 50% udjela u vlasništvu imao bračni drug dužnosnice, a koji su nastali:**

**- izdavanjem narudžbenice br. 323/17 od 29. lipnja 2017.g. za iznos 286,40 kn bez PDV-a (358,00 kn sa PDV-om), temeljem koje je obrt CALCO dana 20. lipnja 2017.g. izdao račun broj 127/P5/2,**

**- izdavanjem narudžbenice br. 357/17 od 19. srpnja 2017.g. za iznos 1.510,00 kn bez PDV-a (1887,50 kn sa PDV-om), temeljem koje je obrt CALCO dana 7. srpnja 2017.g. izdao račun broj 207/P4/1,**

**- izdavanjem narudžbenice broj 363/17 od 24. srpnja 2017.g. za iznos 79,20 kn bez PDV-a (99,00 kn sa PDV-om), temeljem koje je obrt CALCO dana 12. srpnja 2017.g. izdao račun broj 141/P5/2,**

**- izdavanjem narudžbenice br. 649/17 od 18. prosinca 2017.g. za iznos 24,00 kn bez PDV-a (30,00 kn sa PDV-om), temeljem koje je obrt CALCO dana 18. prosinca 2017.g. izdao račun broj 240/P5/2,**

**- izdavanjem narudžbenice br. 671/17 od 20. prosinca 2017.g. za iznos 46,40 kn bez PDV-a (58,00 kn sa PDV-om), temeljem koje je obrt CALCO dana 21. prosinca 2017.g. izdao račun broj 243/P5/2 te**

**- izdavanjem narudžbenice br. 410-01/19 od 18. prosinca 2019.g. za iznos 200,00 kn bez PDV-a (250,00 kn sa PDV-om), temeljem koje je obrt CALCO dana 12. studenoga 2019.g. izdao račun broj 325/P4/1 te**

**- davanjem izjave o prijeboju dospjelih obveza zajedničkog obrta CALCO prema Gradu Slatini po osnovi poreza na korištenje javnih površina u iznosu od 1.887,50**

**kn te dospjelih obveza Grada Slatine prema zajedničkom obrtu CALCO po izdanom računu broj 207/P4/1 u istom iznosu od 8. kolovoza 2017.g.,**

**dužnosnica Sanja Mrzljak Jovanić, zamjenica gradonačelnika Grada Slatine, počinila je povredu članka 18. stavka 1. ZSSI-a.**

**II. Za povredu ZSSI-a, opisanu pod točkom I. ove izreke, dužnosnici se izriče sankcija iz članka 42. stavka 1. podstavka 1. ZSSI-a, opomena.**

**III. Na temelju članka 18. stavka 6. ZSSI-a, Povjerenstvo će bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnih poslova iz točke I. izreke ove Odluke.**

Obrazloženje

Povjerenstvo je na 101. sjednici održanoj 9. listopada 2020.g. pokrenulo postupak za odlučivanje o sukobu interesa protiv dužnosnice Sanje Mrzljak Jovanić, zamjenice gradonačelnika Grada Slatine, zbog moguće povrede članka 18. stavka 1. ZSSI-a, koja proizlazi iz propusta obavještavanja Povjerenstva o stupanju u poslovne odnose između Grada Slatine kao tijela javne vlasti u kojem dužnosnica obnaša dužnost i zajedničkog obrta CALCO, u kojem je 50% udjela u vlasništvu imao bračni drug dužnosnice.

Na Odluku o pokretanju postupka dužnosnica Sanja Mrzljak Jovanić dostavila je pisano očitovanje u Zakonom propisanom roku. U podnesenom očitovanju dužnosnica navodi da je nesporno da je u razdoblju od 29. lipnja 2017.g. do 18. prosinca 2019.g. Gradu Slatini izdana roba obrta CALCO kako je navedeno. Dužnosnica također navodi kako je nesporno da se radi o bagatelnoj nabavi niže vrijednosti te su za pojedine narudžbe službenici Grada Slatine obavljali kupovine o kojima dužnosnica nije imala saznanja. Dužnosnica također navodi da je usluga tiskanja zahvalnica, pohvalnica i doploma obavljena u obrtu CALCO zbog hitnosti jer je obrt specijaliziran za grafičke usluge zadnjih 25 godina. S obzirom da dužnost obnaša volonterski, dužnosnica nije imala saznanja o poslovnim odnosima bagatelne vrijednosti između Grada Slatine i obrta CALCO budući da ne obavlja operativne poslove u gradskoj upravi te nije odgovorna osoba naručitelja, ne ovjerava račune za plaćanje niti ima uvida u propisane jednostavne nabave. Dužnosnica još navodi da je potpisala izjavu o sukobu interesa smtrajući da se ona odnosi isključivo na javnu nabavu te nije bila upućena u pojedine slučajeve nabave, primjerice USB kabla za 24,00 kn i druge bagatelne nabave. Sukladno navedenom, a s obzirom na počinjenu povrdu i priznanje, dužnosnica moli Povjerenstvo da joj izrekne najmanju propisanu zakonsku sankciju.

Dužnosnica je i osobno pristupila 108. sjednici Povjerenstva kojom prilikom je u bitnome ponovila navode iz svog očitovanja na odluku o pokretanju postupka.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu odredbi navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da Sanja Mrzljak Jovanić obnaša dužnost zamjenice gradonačelnika Grada Slatine od 8. lipnja 2017.g. te je stoga, povodom obnašanja navedene dužnosti, obvezna postupati sukladno odredbama ZSSI-a.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 4. stavkom 4. ZSSI-a propisano je da su poslovni subjekti u smislu ZSSI-a trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 18. stavkom 1. ZSSI-a propisano je da je dužnosnik, u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5 % ili više udjela u vlasništvu, dužan o tome pravodobno obavijestiti Povjerenstvo. Stavcima 2. do 6. istog članka propisano je da će Povjerenstvo u roku od 15 dana od zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s navedenim Zakonom. Dužnosnik, odnosno tijelo u kojem dužnosnik obnaša dužnost obvezno je, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Povjerenstvo posebnom odlukom, bez odgađanja, a najkasnije u roku od 5 dana, utvrđuje jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju. Pravni poslovi, odnosno pravni akti sklopljeni, odnosno doneseni bez prethodne obavijesti Povjerenstvu su ništetni te će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla, odnosno pravnog akta.

Uvidom u izvješće o imovinskom stanju koje je dužnosnica Sanja Mrzljak Jovanić ponijela Povjerenstvu dana 5. srpnja 2017.g. povodom stupanja na dužnost zamjenice gradonačelnika Grada Slatine, utvrđeno je da je dužnosnica u istom navela vlasnički udio od 50% u zajedničkom obrtu CALCO te primitak bračnog druga koji na godišnjoj razini iznosi 1328,26 kn, isplatitelja zajednički obrt CALCO.

Povjerenstvo je potom izvršilo uvid u podatke upisane u Obrtnom registru Republike Hrvatske te utvrdilo da je pod matičnim brojem obrta: 90323874 upisan obrt CALCO, u vlasništvu Dražene Milković. Iz podataka upisanih u Obrtnom registru također je utvrđeno da je Dragan Jovanić, suprug dužnosnice Sanje Mrzljak Jovanić, na temelju ugovora o ortakluku dana 18. veljače 2004.g. pristupio obrtu, a dana 11. studenoga 2019.g. je istupio iz zajedničkog obrta.

 Na zahtjev Povjerenstva Grad Slatina dostavio je očitovanje KLASA: 023-05/20-01/3, URBROJ: 2189/02-03-02/03-20-2 od 23. srpnja 2020.g. u kojem se navodi se da je Grad Slatina za vrijeme mandata dužnosnice Sanje Mrzljak Jovanić stupao u poslovne odnose sa zajedničkim obrtom CALCO, u vlasništvu Dražene Milković i Dragana Jovanića, a poslovanje s navedenim obrtom nastavilo se i nakon istupanja Dragana Jovanića iz zajedničkog obrta.

 U privitku očitovanja dostavljene su kartice dobavljača, naredbe za isplatu, narudžbenice, zahtjevi za odobrenje postupaka jednostavne nabave, izjave o prijeboju te nalozi za isplatu za razdoblje od 2017. do 2020.g.

 Iz dostavljene dokumentacije utvrđeno je da je Općina Slatina, u razdoblju od stupanja dužnosnice Sanje Mrzljak Jovanić na dužnost zamjenice gradonačelnika Grada Slatine do istupanja bračnog druga dužnosnice iz zajedničkog obrta CALCO, izdala obrtu CALCO sljedeće narudžbenice:

- dana 29. lipnja 2017.g. izdana je narudžbenica br. 323/17 kojom su naručena tri USB sticka, ukupne vrijednosti 286,40 kn bez PDV-a (358,00 kn sa PDV-om), temeljem koje je obrt CALCO dana 20. lipnja 2017.g. izdao račun broj 127/P5/2,

- dana 19. srpnja 2017.g. izdana je narudžbenica br. 357/17 kojom je naručena izrada zahvalnica, pohvalnica i diploma, ukupne vrijednosti 1510,00 kn bez PDV-a (1887,50 kn sa PDV-om), temeljem koje je obrt CALCO dana 7. srpnja 2017.g. izdao račun broj 207/P4/1,

- dana 24. srpnja 2017.g. izdana je narudžbenica broj 363/17 kojom je naručen jedan USB stick vrijednosti 79,20 kn bez PDV-a (99,00 kn sa PDV-om), temeljem koje je obrt CALCO dana 12. srpnja 2017.g. izdao račun broj 141/P5/2,

- dana 18. prosinca 2017.g. izdana je narudžbenica br. 649/17 kojom je naručen PC kabel USB, vrijednosti od 24,00 kn bez PDV-a (30,00 kn sa PDV-om), temeljem koje je obrt CALCO dana 18. prosinca 2017.g. izdao račun broj 240/P5/2,

- dana 20. prosinca 2017.g. izdana je narudžbenica br. 671/17 kojom su naručena dva PC kabla UTP CAT5E, ukupne vrijednosti 46,40 kn bez PDV-a (58,00 kn sa PDV-om), temeljem koje je obrt CALCO dana 21. prosinca 2017.g. izdao račun broj 243/P5/2 te

- dana 18. prosinca 2019.g. izdana je narudžbenica br. 410-01/19 kojom je naručena usluga izrade naljepnica u vrijednosti od 200,00 kn bez PDV-a (250,00 kn sa PDV-om), temeljem koje je obrt CALCO dana 12. studenoga 2019.g. izdao račun broj 325/P4/1.

 Također, utvrđeno je da je dana 8. kolovoza 2017.g. dana izjava o prijeboju dospjelih obveza zajedničkog obrta CALCO prema Gradu Slatini po osnovi poreza na korištenje javnih površina u iznosu od 1,887,50 kn te dospjelih obveza Grada Slatine prema zajedničkom obrtu CALCO po izdanom računu broj 207/P4/1 u istom iznosu.

 Uvidom u knjigu ulazne pošte Povjerenstva utvrđeno je da dužnosnica Sanja Mrzljak Jovanić nije, sukladno članku 18. stavku 1. ZSSI-a, obavijestila Povjerenstvo o stupanju u poslovni odnos između Grada Slatine u kojem dužnosnica obnaša dužnost zamjenice gradonačelnika i obrta CALCO u suvlasništvu bračnog druga dužnosnice.

 Povjerenstvo pojašnjava da je obveza prethodnog obavještavanja Povjerenstva iz članka 18. stavka 1. ZSSI-a objektivne i formalne naravi te se odnosi na svaki pojedinačni poslovni odnos u koji stupaju tijelo u kojem dužnosnik obnaša javnu dužnost i poslovni subjekt u kojem član obitelji dužnosnika ima 0,5% ili više udjela u vlasništvu. Povjerenstvo potom donosi upute za postupanje ovisno o konkretnim okolnostima svakog pojedinog slučaja. Opisane situacije zakonodavac je a priori predvidio kao situacije u kojima se pretpostavlja mogući utjecaj privatnog interesa člana obitelji dužnosnika kao interesno povezane osobe, na dužnosnikovu nepristranost u obnašanju javne dužnosti. Svrha instituta prethodne obavijesti iz članka 18. ZSSI-a jest da Povjerenstvo prethodno nastanku konkretnog poslovnog odnosa razmotri i ocjeni koja je razina sukoba interesa prisutna kod dužnosnika u konkretnom slučaju te da utvrdi koje sve mjere i postupke su dužnosnik i tijelo u kojem obnaša dužnost obvezni poduzeti kako bi se zaštitio javni interes.

Slijedom svega navedenog, iz prikupljenih podataka i dokumentacije, Povjerenstvo je utvrdilo da je dužnosnica Sanja Mrzljak propustila obavijestiti Povjerenstvo o nastanku poslovnih odnosa između Grada Slatine kao tijela javne vlasti u kojem dužnosnica obnaša dužnost i zajedničkog obrta CALCO u kojem je u trenutku stupanja u poslovne odnose 50% udjela u vlasništvu imao bračni drug dužnosnice koji se sukladno članku 4. stavku 2. ZSSI-a smatra članom obitelji dužnosnice, čime je počinila povredu članka 18. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Prilikom donošenja odluke o vrsti i visini sankcije, Povjerenstvo je vodilo računa o svim okolnostima konkretnog slučaja iz kojih proizlazi težina povrede i odgovornost dužnosnika.

Kao okolnost koje upućuje na opravdanost izricanja sankcije opomene kao lakše vrste sankcije utjecala je okolnost da se radi o poslovnim odnosima vrlo male vrijednosti, kao i okolnost da dužnosnica obnaša dužnost zamjenice gradonačelnika u prvom mandatu, i to kao volonter.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 42. stavka 1. podstavka 1. ZSSI-a, opomena.

Člankom 18. stavkom 6. ZSSI-a propisano je da su pravni poslovi, odnosno pravni akti koji su sklopljeni, odnosno doneseni bez prethodne obavijesti Povjerenstvu iz članka 18. stavka 1. ZSSI-a ništetni. Povjerenstvo je u navedenom slučaju bez odgađanja dužno dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla, odnosno pravnog akta.

Slijedom svega navedenog, odlučeno je kao u izreci ove odluke.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Sanja Mrzljak Jovanić, elektronička dostava
2. Podnositelju prijave, putem e-maila
3. Objava na internetskoj stranici Povjerenstva
4. Pismohrana